Maktabgacha ta’lim qamrovini kengaytirish masalalari muhokama qilindi

24.05.2021
Prezident Shavkat Mirziyoyev 24-may kuni hududlarda maktabgacha ta’lim muassasalari qamrovini kengaytirish masalalari muhokamasi yuzasidan yigʻilish oʻtkazdi.
Bolalarda maktabgacha boʻlgan yoshda aqliy faollik oshadi, axloqiy va jismoniy xislatlar shakllanadi. Shu bois maktabgacha ta’lim sohasini rivojlantirish boʻyicha ham tashkiliy, ham mazmun jihatidan koʻp ishlar qilinmoqda.
Xususan, oxirgi toʻrt yilda bogʻchalar soni 5 ming 200 tadan 18 ming 300 taga oshdi. Bolalarni maktabgacha ta’lim bilan qamrab olish darajasi 2 barobar ortib, 60 foizga yetdi. Davlat tomonidan berilgan imkoniyat va imtiyozlar natijasida xususiy va oilaviy bogʻchalar ham koʻpaydi. Bugungi kunda barcha maktabgacha ta’lim muassasalarida 1 million 700 ming nafar bola tarbiyalanmoqda.
Lekin, bu ishlar hali yetarli emas. 53 ta tumanda bogʻchalar yetishmaydi. Masalan, Surxondaryo viloyatining Bandixon, Denov, Qumqoʻrgʻon, Qashqadaryo viloyatining Chiroqchi, Qamashi va Kitob, Toshkent viloyatining Yangiyoʻl tumanlarida qamrov darajasi juda past.
Tanqidiy ruhda oʻtgan yigʻilishda sohadagi shu kabi kamchiliklar koʻrsatib oʻtildi. Ularni bartaraf etish, maktabgacha ta’lim qamrovi va sifatini oshirish masalalari muhokama qilindi.
Mazkur 53 ta tumanda 34 ming oʻrinli 2 mingta oilaviy bogʻcha tashkil etish choralari belgilandi. Bunday bogʻchalarga qoʻshimcha ishchi yollashga ruxsat berib, qabul qilinadigan bolalar sonini ikki barobar oshirish taklifi ma’qullandi.
Davlatimiz rahbari asosiysi ta’lim-tarbiya mazmuni ekanini ta’kidlab, oilaviy bogʻchalarga oʻquv qoʻllanma va metodik materiallarni bepul yetkazib berish vazifasini qoʻydi. Buning uchun davlat tomonidan jami 30 milliard soʻm ajratiladi. Shuningdek, bunday muassasalarni zarur jihozlar bilan ta’minlash uchun 5 foiz stavkada 30 million soʻmgacha imtiyozli kreditlar beriladi.
Olis hududlarda maktabgacha ta’lim qamrovini kengaytirishning yana bir manbasi – davlat-xususiy sheriklik asosidagi bogʻchalardir. Bugungi kunda bunday muassasalarda bir bola uchun 50 foiz xarajatlar subsidiya qilib kelinmoqda.
Yigʻilishda ushbu subsidiya miqdorini 75 foizga yetkazish, xususiy bogʻchalarning elektr energiyasi va tabiiy gaz toʻlovining 50 foizini davlat byudjetidan qoplash boʻyicha koʻrsatmalar berildi.
Bundan tashqari, pandemiya sababli toʻliq quvvatda ishlamagan davlat-xususiy sheriklik bogʻchalarning kreditlari boʻyicha asosiy qarz toʻlovi muddati ham yil yakuniga qadar uzaytirildi.
Davlat tomonidan yangi bogʻchalar qurish ishlari ham davom ettirilmoqda. 2021-2022-yillarda 23 ta tumanning olis va chekka hududlarida 50 ta maktabgacha ta’lim muassasasi barpo etish rejalashtirilgan. Buning uchun qamrov darajasi eng past va bolalar soni 250 tadan oshgan 50 ta mahalla tanlab olingan.
Prezidentimiz ushbu bogʻchalarni ilgʻor xorijiy tajriba asosida qurish, zamonaviy jihozlar va qoʻllanmalar bilan ta’minlash yuzasidan topshiriqlar berdi.
Maktabgacha ta’lim muassasalarining 12 ming nafar xodimini oʻqitish va malakasini oshirish boʻyicha qisqa muddatli kurslar tashkil etilishi belgilandi.
Faoliyatida sustkashlikka yoʻl qoʻygani uchun maktabgacha ta’lim vazirining birinchi oʻrinbosari lavozimidan ozod etildi. Vazirning boshqa oʻrinbosarlari hamda vazirlikning barcha hududiy boshqarmalari boshliqlari oʻz vazifasini bajaruvchi darajasiga tushirildi. Ularning oʻz lavozimiga loyiqligi keyingi faoliyati natijadorligi tahlili asosida koʻrib chiqilishi belgilandi.